Kolíková, Mária, ministerka spravodlivosti SR (2020-03-24):
Vážené pani poslankyne, vážení páni poslanci, ja si dovolím v záverečnom slove sa vrátiť len k jednému bodu, o ktorom tu bolo najviac pripomienok. Ja som ich veľmi starostlivo sledovala a rozumiem. Rozumiem tomu, že právnu úpravu, ktorú navrhujeme, oprávnenie, ktoré dávame Úradu pre verejné zdravotníctvo, je vážne oprávnenie. Rozumiem vašim obavám, ktoré súvisia so zásahom do vašich základných práv a slobôd. Rozumiem. Súčasne myslím, že všetci vnímame, že prečo to predkladáme a to, že to predkladáme iba na možnosť využitia na nejaké obdobie. To znamená, že toto ustanovenie vlastne celé sa nebude môcť využiť po ukončení tohto roka. To znamená, že ak nám skončí tento stav, to bude dôvod, že sa to nebude môcť uplatniť, ale ak by vláda v budúcnosti uvažovala o jeho využití, nebude to môcť uplatniť, pretože to ustanovenie nám vlastne bude takto platiť iba do konca roka. Takže to je ďalšia vec, že v tomto je tiež takéto obmedzenie. Okrem tých, ktoré som už hovorila, je to za účelom ochrany života a zdravia. Pre vašu informáciu, my už máme podobnú právnu úpravu, vlastne rovnakú právnu úpravu ohľadom rozsahu a tá je pre iný úrad, NBÚ, pre kyberútoky. Je to v rovnakom rozsahu a je to pre ochranu bezpečnosti. Tak teraz máme ochranu života. Mne sa javí, že ochrana života, keby som porovnávala bezpečnosť a život, sa mi javí, že prinajmenšom asi je to rovnaký účel, pri ktorom môžme uvažovať o tej hranici, keď rozprávame o tých váhach, pri ktorej by sme vážili, či tie dáta, ktoré sú pre nás citlivé, sa sprístupňujú alebo nie. Tak pri NBÚ pre ochranu bezpečnosti sme tie dáta pustili. Tu sa rozprávame o tom, že sa nám jedná o život, o zdravie. Je to pre konkrétny Úrad pre verejné zdravotníctvo, je to ešte pre vymedzený čas, nebude to môcť vláda použiť neskôr, tak máme aj vážnu obavu, ale už hovorím, takú právnu úpravu máme a je to vlastne aj z toho čerpaná tá právna úprava, ten rozsah. Samozrejme, kebyže vám tu prezentujeme teraz tú aplikáciu technickú, tak sa môžme konkrétne baviť, bolo to presne alebo nemôžme to ešte nejak zúžiť? No keď nebude zákonný priestor, nemôže sa spustiť aplikácia. Ja si myslím, že viete asi dobre, že keď sa robí nejaká technická aplikácia takáto v takomto rozsahu pre, ktorá súvisí so základnými právami, tak jednoducho musíme jej vytvoriť priestor na to, aby sa mohla realizovať. My ten priestor týmto vytvárame. Nastúpili sme, vláda, sme tu vlastne aj s cestou od soboty tretí deň. Čerpali sme z tej právnej úpravy, ktorú máme. Čerpali sme z Českej republiky. V Českej republike spúšťajú takú aplikáciu, je tam tento rozsah, majú tam k tomu aj využívanie kreditných a platobných kariet. Takže nie je to tak, že by sme si to len tak vymysleli a teraz rozmýšľali, že či toto je ono alebo nie a uvidíme. Bola tu otázka ohľadom legislatívy európskej. Je to v súlade s európskou legislatívou. Bol už dopyt na Európsku radu pre ochranu dát a tá sa vyjadrila, ak je to vo verejnom záujme, pre ochranu zdravia, súhlas dotknutých nie je potrebný. Je to v súlade s európskou legislatívou. Bola tu daná otázka, ak si neberieme mobily. No tak iste, samozrejme, tá aplikácia má zmysel pri mobiloch, ale z tých skúseností, ktoré vieme z iných krajín, tam, kde boli úspešní, tak tá aplikácia mala zmysel. No tak keď si niekto nebude brať mobil, nechce sa na tom zúčastňovať, tak, samozrejme, ja rozumiem tej pripomienke, ale jednoducho je to zjavne efektívny spôsob, ako môžme chrániť seba, svojich blízkych a chrániť život. Nič nie je stopercentné, my tu chceme vytvoriť priestor, každý deň hrá svoju rolu, každý deň. Preto to máte teraz a ja si za tým stojím. Môžme to dať na zajtra, na pozajtra, o týždeň, môžme to dať o mesiac. Jedná sa o vašich blízkych, o vašich starých rodičov. Pán Kuffa, jedná sa o vašich klientov. Záleží na nás všetkých, či budeme nosiť mobily. My môžme ľuďom vysvetliť, prečo ich majú nosiť, lebo je to o ich ochrane, pretože oni budú vedieť, keď ich budú nosiť, koho v blízkosti majú, kto je infikovaný alebo nedodržiava karanténu. Nemôžu to byť len infikovaní, musia to byť aj tí, ktorí sú, u ktorých je podozrenie, že infikovanými môžu byť. Veď tí, čo sú infikovaní, no tak tých budeme mať predsa, potom by sa mali liečiť, mali by byť izolovaní. Hej? Tých treba potom izolovať, to je ďalšia vec, ďalšie opatrenia, ktoré bude treba prijať, ak nebudú spolupracovať. Prosím, vnímajme, že teraz sme skutočne v mimoriadnej situácii, veď sa na seba pozrime. Sme v mimoriadnej situácii, potrebujeme chrániť život a zdravie. Rozprávate tu o tom, že sme teraz vystavení tomu, že vlastne teraz ohrozujeme sami seba. Tak o tom diskutujme, nech sa páči, robme rozpravy nadlho, ale ja vám vravím, robili sme maximum preto, aby sme vám dali čo najskôr právnu úpravu, aby sme vás mohli chrániť. Isteže čím dlhšie sa budeme o tom rozprávať, môžme rozmýšľať nad aplikáciou, môžme ju skúsiť zúžiť maximálne, ako sa dá, ale ten čas nám bude chýbať. Tu hráme o čas. A ako hovorím, nie je to vymyslená právna úprava, vychádzame zo skúseností z Českej republiky, z ich právnej úpravy, je užšia, a vychádzame tiež z toho, že už dnes ju máme pre NBÚ, pre ochranu bezpečnosti v takomto rozsahu. Takže je namieste podľa mňa, aby sme, aby sme ju prijali, aby sme ju prijali takto v skrátenom legislatívnom konaní, pretože tým budeme chrániť život a zdravie nás všetkých. Ďakujem pekne. (Potlesk.)